
Grozījumi Ministru kabineta 2009. gada 8. septembra noteikumos Nr. 1015 "Kārtība, kādā izsniedz speciālo atļauju (licenci) komercdarbībai zvejniecībā, kā arī maksā valsts nodevu par speciālās atļaujas (licences) izsniegšanu"
Izdoti saskaņā ar Zvejniecības likuma 7.panta otro daļu
· Izdarīt Ministru kabineta 2009. gada 8. septembra noteikumos Nr. 1015 "Kārtība, kādā izsniedz speciālo atļauju (licenci) komercdarbībai zvejniecībā, kā arī maksā valsts nodevu par speciālās atļaujas (licences) izsniegšanu" (Latvijas Vēstnesis, 2009, 145., 203. nr.; 2010, 65. nr.; 2011, 56. nr.; 2012, 15. nr.; 2013, 169. nr.; 2015, 98. nr.; 2016, 216. nr.; 2017, 193. nr.; 2024, 86. nr.) šādus grozījumus:
· 1. Papildināt ar 6.7. apakšpunktu šādā redakcijā:
· "6.7. biedrības "Mazjūras zvejnieki"."
· 2. Izteikt 9. punktu šādā redakcijā:
· "9. Atļauju (licenci) piešķir uz pieciem gadiem, izņemot šo noteikumu 11. punktā minētos gadījumus."
· 3. Svītrot 10. punktu.
· 4. Izteikt 11.2. apakšpunktu šādā redakcijā:
· "11.2. iepriekšējā atļaujas (licences) darbības periodā šo noteikumu 1.1.1., 1.1.2. vai 1.1.3. apakšpunktā minētajos ūdeņos ir izdarījis pārkāpumu, kas noteikts Zvejniecības likuma 30. panta astotajā daļā, bet 1.1.4. apakšpunktā minētajos ūdeņos ir izdarījis pārkāpumu, kas noteikts Zvejniecības likuma 30. panta sestajā daļā;".
· 5. Svītrot 12. punktu.
· 6. Izteikt 14. punktu šādā redakcijā:
· "14. Atļauju (licenci) anulē, ja atļaujas (licences) īpašnieks ir pārtraucis komercdarbību zvejniecībā vai:
· 14.1. zvejā šo noteikumu 1.1.4. apakšpunktā minētajos ūdeņos vairāk nekā vienu reizi ir izdarījis pārkāpumu, kas noteikts Zvejniecības likuma 30. panta sestajā daļā;
· 14.2. zvejā šo noteikumu 1.1.1., 1.1.2. vai 1.1.3. apakšpunktā minētajos ūdeņos ir izdarījis vairāk nekā vienu pārkāpumu, kas noteikts Zvejniecības likuma 30. panta astotajā daļā."
· 7. Izteikt 16.3.1. apakšpunktu šādā redakcijā:
· "16.3.1. 1000 tonnu reņģu un brētliņu – traļu zvejas kuģiem ar 220 kilovatu (kW) un lielāku dzinēja jaudu;".
· 8. Svītrot 16.3.3. apakšpunktu.
· 9. Izteikt 16.4. apakšpunktu šādā redakcijā:
· "16.4. pretendenta iepriekšējā atļauja (licence) tikusi anulēta saskaņā ar šo noteikumu 14.2. apakšpunktu;".
· 10. Izteikt 16.9. apakšpunktu šādā redakcijā:
· "16.9. pretendentam, kas zvejo šo noteikumu 1.1.3. apakšpunktā minētajos ūdeņos, nav derīgas Latvijas Jūras administrācijas izsniegtas zvejas laivas reģistrācijas apliecības (ar atzīmi par ikgadējo apskati);".
· 11. Izteikt 17.3. apakšpunktu šādā redakcijā:
· "17.3. pašvaldībai nav pieejams brīvs zvejas limits konkrētajos iekšējos ūdeņos vai pretendentam, kas pirmo reizi pieteicies atļaujas (licences) saņemšanai, gada laikā nav pieejams ar pašvaldības saistošajiem noteikumiem noteiktais minimālais nepieciešamais zvejas limits konkrētajos iekšējos ūdeņos;".
· 12. Izteikt 17.4. apakšpunktu šādā redakcijā:
· "17.4. pretendenta iepriekšējā atļauja (licence) tikusi anulēta saskaņā ar šo noteikumu 14.1. apakšpunktu;".
· 13. Izteikt 17.5. apakšpunktu šādā redakcijā:
· "17.5. pretendentam nav derīgas Ceļu satiksmes drošības direkcijas izsniegtas mazizmēra kuģošanas līdzekļa reģistrācijas apliecības vai Latvijas Jūras administrācijas izsniegtas zvejas laivas reģistrācijas apliecības (ar atzīmi par ikgadējo apskati);".
· 14. Izteikt 21. punktu šādā redakcijā:
· "21. Piešķirto atļauju (licenci) Latvijas Zivsaimniecības integrētajā kontroles un informācijas sistēmā aktivizē pēc tam, kad atļaujas (licences) saņēmējs ir samaksājis šo noteikumu 19. punktā minēto valsts nodevu ar tāda maksājumu pakalpojumu sniedzēja starpniecību, kuram ir tiesības sniegt maksājumu pakalpojumus Maksājumu pakalpojumu un elektroniskās naudas likuma izpratnē."

